**ELŐTERJESZTÉS**

**Szombathely Megyei Jogú Város Közgyűlésének 2023. március 30-i ülésére**

**Javaslat a fonyódi gyermektáboroztatással kapcsolatos döntések meghozatalára**

Szombathely Megyei Jogú Város Önkormányzata a gyermekek védelméről és a gyámügyi igazgatásról szóló 1997. évi XXXI. törvény alapján minden évben nyári napközis tábort szervez. A napközis tábor biztosítása mellett, a Balaton parti táborozási lehetőségek beszűkülésével párhuzamosan, felmerült a szombathelyi gyermekek Balatonnál történő táboroztatásának átgondolása.

Az önkormányzati tulajdonban lévő SZOVA Zrt. Fonyód, Báthory u. 4. szám alatt rendelkezik egy 9 szobás nyaralóval, amely a Zrt. dolgozóinak és családjainak biztosít üdülési lehetőséget. Az ingatlant infrastrukturális feltételei, kertje, elhelyezkedése alkalmassá teszik arra, hogy egy bentlakásos, iskolás gyermekeknek szóló tábor helyszínéül szolgáljon.

Javaslom a szombathelyi általános iskolákban tanuló gyermekek számára önkormányzati balatoni táborozási lehetőség biztosítását az alábbiak szerint:

1. **Helyszín:** SZOVA Zrt. üdülője, Fonyód, Báthory u.4.
2. **Időtartam és a tábor résztvevői:** A tanév lezárását követő 3 hét, turnusonként 1 hét időtartamban. 2023. évben június 18. és július 9. között.

Javasolt, hogy turnusonként egy -egy általános iskola diákjai vegyenek részt a táborban, ahol az adott iskola pedagógusai lennének a tábor vezetői, illetve a segítői.

Évente három szombathelyi általános iskola diákjainak táboroztatása lehetséges, forgó rendszerben.

Az előző év nyári napközis táborának adatai alapján a legtöbb gyermek a Derkovits Gyula Általános Iskolából (44 fő), a Váci Mihály Általános Iskola és Alapfokú Művészeti Iskolából (23 fő), valamint az Oladi Általános Iskolából (20 fő) vette igénybe a nyári táborozási lehetőséget, ezért javaslom, hogy 2023. évben az önkormányzati gyermektábor az alábbi általános iskolák részvételével valósuljon meg:

* Szombathelyi Derkovits Gyula Általános Iskola
* Szombathelyi Váci Mihály Általános Iskola és Alapfokú Művészeti Iskola
* Oladi Általános Iskola

Egy turnusban az ingatlan sajátosságait és a közegészségügyi előírásokat figyelembe véve 20 gyermek táboroztatása lehetséges. Pedagógusok szakmai javaslatának figyelembevételével a 4.,5. és 6. osztályos gyermekek táboroztatására kerülne sor.

A táborozó gyermekek létszámát figyelembe véve, 1 fő pedagógus táborvezető, illetve 2 fő pedagógus segítő részvétele indokolt a táborban.

A táborozó gyermekek kiválasztása az adott iskola kompetenciája lenne. A táborban résztvevő gyermekek kiválasztásának szempontjai: szociális rászorultság, kiemelkedő tanulmányi eredmény -, szorgalom vagy sport teljesítmény, tanulmányi vagy sport versenyen elért eredmény.

1. **Tárgyi, személyi és egyéb feltételek biztosítása:**

A táboroztatáshoz szükséges személyi és tárgyi feltételeket – beleértve a gyermekek táborhelyre bérelt autóbusszal történő utaztatását és étkeztetését is – az önkormányzat biztosítja.

1. **Költségvetési fedezet:** az Önkormányzat a 2023. évi költségvetéséről szóló 4/2023. (II.28.) önkormányzati rendelet 8. mellékletében az Oktatási ágazat kiadásai „Fonyódi gyermektábor” tételsoron 6.000.000 Ft -ot biztosított a tábor megszervezéséhez és lebonyolításához szükséges költségek fedezetére.

A táborral kapcsolatos költségeket teljes egészében az Önkormányzat viseli, így a táborban való részvétel a gyermekek számára ingyenes.

Szombathely Megyei Jogú Város polgármestereként, a város alpolgármestereivel együtt, további személyenként 100.000 Ft összeget (összesen 400.000,- Ft összeget) ajánlunk fel saját fizetésünkből a tábor költségeihez, hozzájárulva a táborozó gyermekek programjainak még színesebbé és változatosabbá tételéhez.

1. **Adminisztrációs feladatok:** a nyári tábor megszervezésével, lebonyolításával kapcsolatos koordinációs feladatokat a Polgármesteri Hivatal Egészségügyi és Közszolgálati Osztálya látná el.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2023. március „ ”**

**/: Dr. Nemény András :/**

**HATÁROZATI JAVASLAT**

**…/2023. (III.30.) Kgy. számú határozat**

1. Szombathely Megyei Jogú Város Közgyűlése egyetért évente, a tanév lezárását követő 3 hétben az önkormányzati gyermektábor Fonyód, Báthory utca 4. szám alatti ingatlanban történő, előterjesztés szerinti megszervezésével.
2. A Közgyűlés egyetért azzal, hogy 2023. évben az önkormányzati gyermektábor az alábbi szombathelyi általános iskolák részvételével valósuljon meg:

* Szombathelyi Derkovits Gyula Általános Iskola
* Szombathelyi Váci Mihály Általános Iskola és Alapfokú Művészeti Iskola
* Oladi Általános Iskola.

1. A Közgyűlés felkéri a polgármestert, hogy a fonyódi gyermektáboroztatás megszervezéséhez szükséges intézkedéseket tegye meg.

Felelősök: Dr. Nemény András, polgármester

Dr. László Győző, alpolgármester

/A végrehajtás előkészítéséért:

Kovács Cecília, a SZOVA Zrt. vezérigazgatója,

Vinczéné Dr. Menyhárt Mária, az Egészségügyi és Közszolgálati Osztály vezetője/

Határidő: azonnal (1.,2. pont vonatkozásában)

2023. április 30. (3. pont vonatkozásában)